CELEX: 32020R0231
Language: sl
Date: 2020-02-18 00:00:00
Title: Uredba Sveta (EU) 2020/231 z dne 18. februarja 2020 o spremembi Uredbe (EU) 2018/1977 o odprtju in zagotavljanju upravljanja avtonomnih tarifnih kvot Unije za nekatere ribiške proizvode v obdobju 2019–2020

20.2.2020   
               
               
                  SL
               
               
                  Uradni list Evropske unije
               
               
                  LI 47/1
               
            
         UREDBA SVETA (EU) 2020/231
         z dne 18. februarja 2020
         o spremembi Uredbe (EU) 2018/1977 o odprtju in zagotavljanju upravljanja avtonomnih tarifnih kvot Unije za nekatere ribiške proizvode v obdobju 2019–2020
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 31 Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Z Uredbo Sveta (EU) 2018/1977 (1) se je odprlo in zagotovilo upravljanje avtonomnih tarifnih kvot Unije za nekatere ribiške proizvode v obdobju 2019–2020. Za vsako tarifno kvoto je bil določen ustrezni obseg, da bi se zagotovila ustrezna oskrba predelovalne industrije Unije v obdobju 2019–2020.
                  
               
                     (2)
                  
                  
                     V okviru tarifne kvote Unije, ki se uporablja pod zaporedno številko 09.2750 iz Priloge k Uredbi (EU) 2018/1977, samo proizvodi, ki jih zajema oznaka KN ex 0305 20 00 z oznako TARIC 35, ustrezajo opisu „trde ribje ikre, oprane, očiščene priraslih organov in samo soljene ali v slanici, za proizvodnjo kaviarjevih nadomestkov“.
                  
               
                     (3)
                  
                  
                     V skladu z Uredbo Sveta (EU) 2015/2265 (2), ki je veljala pred Uredbo (EU) 2018/1977, se je zadevna tarifna kvota nanašala na oznako KN ex 1604 32 00 z oznako TARIC 20, ki je zajemala proizvode, ki so ustrezali opisu „trde ribje ikre, oprane, očiščene priraslih organov in samo soljene ali v slanici, za predelavo kaviarjevih nadomestkov“.
                  
               
                     (4)
                  
                  
                     Zaradi odstopanja med dvema uredbama glede ustreznih oznak KN za enako zaporedno številko si je predelovalna industrija Unije težko razlagala ustrezne določbe in ni jasno razumela razlike med dvema oznakama KN. Ta nejasnost je negativno vplivala na predelovalno industrijo Unije.
                  
               
                     (5)
                  
                  
                     Seznam proizvodov, ki jih zajema tarifna kvota pod zaporedno številko 09.2750, je primerno spremeniti tako, da se za omejeno obdobje enega leta vključita tudi oznaka KN ex 1604 32 00 z oznako TARIC 20. Poleg tega bi bilo treba dodati opombo, ki se nanaša na ti oznaki KN in TARIC in na obdobje od 1. januarja 2019 do 31. decembra 2019.
                  
               
                     (6)
                  
                  
                     Uredbo (EU) 2018/1977 bi bilo zato treba ustrezno spremeniti.
                  
               
                     (7)
                  
                  
                     Obdobje prvega leta uporabe kvote, odprte z Uredbo (EU) 2018/1977, traja od 1. januarja 2019 do 31. decembra 2019. Ker je treba zagotoviti enako obravnavo gospodarskih subjektov in ob upoštevanju, da tarifna kvota iz zaporedne številke 09.2752 še ni izčrpana, je treba to uredbo uporabljati retroaktivno z učinkom od 1. januarja 2019, da se gospodarskim subjektom, ki uporabljajo trde ribje ikre (končni proizvodi), omogoči uporaba ugodne tarifne kvote brez prekinitve za omejeno obdobje. Ta uredba bi zato morala začeti veljati takoj –
                  
               SPREJEL NASLEDNJO UREDBO:
         
            Člen 1
            Tretja vrstica Priloge k Uredbi (EU) 2018/1977 (zaporedna številka 09.2750) se spremeni:
            
                        (1)
                     
                     
                        vnos v stolpcu „Oznaka KN“ se nadomesti z naslednjim:
                        „ex  03052000
                        ex 1604 32 00“;
                     
                  
                        (2)
                     
                     
                        vnos v stolpcu „Oznaka TARIC“ se nadomesti z naslednjim:
                        „35
                        20“;
                     
                  
                        (3)
                     
                     
                        za besedama „kaviarjevih nadomestkov“ se v stolpec „Opis“ doda naslednja sprotna opomba:
                        „Za oznako TARIC 1604320020 se ta tarifna kvota uporablja od 1. januarja 2019 do 31. decembra 2019“.
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 18. februarja 2020
            
               
                  Za Svet
               
               
                  Predsednik
               
               Z. MARIĆ
            
         
         
            (1)  Uredba Sveta (EU) 2018/1977 z dne 11. decembra 2018 o odprtju in zagotavljanju upravljanja avtonomnih tarifnih kvot Unije za nekatere ribiške proizvode v obdobju 2019–2020 (UL L 317, 14.12.2018, str. 2).
         
            (2)  Uredba Sveta (EU) 2015/2265 z dne 7. decembra 2015 o odprtju in zagotavljanju upravljanja avtonomnih tarifnih kvot Unije za nekatere ribiške proizvode v obdobju 2016–2018 (UL L 322, 8.12.2015, str. 4).